初九日夜月下聞蛙此物得水悅樂故鳴心事與農人相關也
作者：舒岳祥
朝代：宋

paragraphs: 平田展明湖，密林含宿霧。
整冠對明月，天眼實汝顧。
那敢醉謼號，袒跣縱箕踞。
清心聽鳴蛙，勝與俗子語。
青秧插已齊，決決溝底度。
憂樂在晴雨，將非爲私故。
斯言乃知音，旁人自不喻。
余茲適無事，泯然離好惡。
坐久天西傾，汝鳴余睡去。